En meget stor (opptil 125 millimeter) trebukk, en av de største artene i familien og dermed også en av de aller største billene. Den er imidlertid ganske variabel i størrelsen og individer så "små" som 45 millimeter forekommer også. Hannene er gjerne litt større enn hunnene, med lengre bein og antenner. Antennene er rundt to tredjedeler så lange som kroppen hos hunnene, betydelig lengre enn kroppen hos hannene. Det innerste leddet er stort og trekantet, det andre leddet lite og knappformet, det tredje leddet ganske kraftig og langt, utover blir leddene progressivt mindre. Hodet er firkantet, kjevene ikke påfallende forstørrede (ulikt mange andre -arter), fasettøynene små, rundede og en anelse utstående. Hode og pronotum er svarte med lys bestøvning. Pronotum er nærmest rektangulært, bredere enn langt, med tre-fire kraftige pigger langs ytterkanten. Dekkvingene er lyst gulbrune med smalt mørk ytterkant, markerte, omtrent rettvinklede "skuldre", litt tilsmalnende bakover i spissen avrundede med en ganske liten pigg ved sømmen. De har ikke tydelige punktrader eller lengderibber. Beina er svarte, hos hannen er forbeina forlengede med noe krumme legger.